**Öko munkaközösség év végi beszámolója – 2021-2022 tanév**

Munkaközösségünket nagy változások érték a tanév folyamán. Sajnálatos módon munkaközösségvezetőnk és egyik kollégánk is a rendeletek miatt 2 hónap kényszerpihenőre volt kénytelen menni.

Ez volt az első teljes tanévünk az utóbbi évek covid és digitális oktatás által beárnyékolt tanévei után, és ennek megfelelően sok elmaradást kellett pótolni. Említésre méltó, hogy a gyáli Arany János közösségi házban örökbefogadott magaságyását végre sikeresen „belaktuk” növények telepítésével, ezen felül az iskola előkertjének rendezése, virágágyások telepítésével és gondozásával. Ez utóbbi közösségi programként a diákok körében megítélésünk szerint különösen sikeresnek bizonyult.

Sikeres volt a DÖKO, azaz a diákönkormányzattal karöltve végzett tevékenységünk is. Feketéné Salamon Adrienn a DÖK segítő oktató vezetésével és osztályával a 9. E-vel mind a közösségi ház egyik magaságyását, mind az iskola előkertjében kialakított új virágágyást készítették el. Ezen túl, bár nem mi szerveztük, Öko-aspektusból sikeres programként ítélük meg az Állatkert-látogatást és a Margitsziget látogatását, valamint az ahhoz kapcsolódó projektnapot is.

Minden osztályteremben 2 db hulladékgyűjtőt helyeztünk el – kommunális/szelektív –megkönnyítve, hatékonyabbá téve szelektív gyűjtést, valamint az aulában külön elhelyeztünk egy kis-komposztgyűjtőt. Sajnos a hulladékgyűjtők szelektív használata az osztálytermeken belül nem valósult meg. Ennek okát keressük, megoldásán dolgoznunk kell. Az ún. minden teremben 4 növény cél bár számszerűen teljesült, de a virágok milyensége, épsége, mérete erősen vitatható.

Megállapodtunk abban, hogy a ballagási ünnepélyen már nem használunk léggömböket és új hagyományt teremtettünk az osztályfőnök és diákok közötti jelképes szalag elvágásával. Szeptemberben az Autómentes Nap alkalmából kerékpáros ügyességi versenyt és Kresz-teszt verseny rendezünk. Részt vettünk a FÁTYOL iskolaprogram „Egy a Természettel” Vadászati és Természeti Világkiállításon.

Szinte valamennyi kolléga beépítette és megtartotta a Fenntarthatósági Témahéten a minta órákat, amit az tett izgalmasabbá, hogy az angol nyelvoktatók ezeket a foglalkozásokat idegen nyelven tartották.

A diákok számára minden mozgás, zöldben töltött idő az öko-tudatosság formálását jelenti, így hasonló programok szervezését a jövőben is szorgalmazzuk.

A munkaközösségben többször megvitatásra került, hogy a mostani programjainkat hogyan fejleszthetjük tovább, illetve a következő tanévekben milyen megvalósítható projektek, programok jöhetnek szóba. Ezek közül egy lehetséges papírgyűjtés megszervezése az, amihez Reegn Frigyes hozzájárulása könyvtárosként is releváns lehet, tekintve, hogy a tavalyi ill. idén esedékes könyvtári ill. tankönyvtári selejtezés során leselejtezendő több száz kilogrammnyi papírhulladékot is jelenthet (A beérkező új könyvek helyigénye és a meglévő tankönyvek folyamatos elhasználódása együttesen mindenképp szükségessé teszi selejtezést, így amennyiben a centrum jóváhagyja a selejtezendő tételeket, a leselejtezett a tankönyvek mehetnek akár a papírgyűjtésbe is).

A szóba kerülő ötletek közül jónak tartjuk azt a kezdeményezést, hogy öko-szemléletű tradíciókat alakítsunk ki az iskolában, mint például a beérkező osztályok számára a faültetés. A szemléletformálás fontossága szempontjából, valamint a közösségépítés szempontjából is értékes lehet, ha az osztályaink együtt ültetnek és közösen gondoznak egy-egy fát vagy másik növényt.

Az öko szemlélet továbbfejlesztésénél a környezet megóvása a cél, így a diákok szemléletén szeretnénk változtatni, akkor több, gyakorlatiasabb tevékenység lenne célravezető. A diákok többsége nem tudja hasznosítani az órákon tanultakat, nem tudja az elméletet a gyakorlattal összekapcsolni pl.: a diákok még mindig nem tudják megfelelően használni az osztálytermekben kirakott kommunális és szelektív kukát. Lehetne ezzel kapcsolatosan versenyt is indítani, hogy melyik osztály a legtudatosabb? A szelektív hulladékgyűjtés lényegét és hasznosságát kellene a tanulókban jobban tudatosítani és ehhez kapcsolódóan játékosabb módon felhívni a figyelmüket a szabályok betartására.

További siker lehet a munkacsoportunk számára, hogy a MIR-ben való Reegn Frigyes részvétele közreműködésével a kialakítandó stratégiai céljaink között az öko perspektíva kiemelt szerepet kaphat, természetesen amennyiben a minőségirányítási rendszerünket az oktatói testület is elfogadja.

A munkaközösségi tagok munkájának átlaga: 3,622. Ez azt jelenti, hogy tanulóinkat közepes eredménnyel tudtuk felkészíteni. Kollégáim a gyermekeket pozitív megerősítéssel próbálják a jobb munkaeredményre sarkallni.(Néhány kollégától nem a számszerű eredményeket kaptam, hanem szöveges értékelést.) Valószínűleg van még tennivalónk, de a nyelvek tekintetében és a természettudományos tárgyak tekintetében nem tartom rossz eredménynek. A munkaközösség tagjai nagyon innovatívak, szeretik használni az oktatás adta új lehetőségeket, mint digitális, mint projektmunka tekintetében. A nyelvoktatásnál nagy hangsúlyt helyeztek nem csak az írásbeli, hanem a szóbeli számonkérésre, és ezt kooperatív módon tették meg, egymás tanulóinak feleleteit közösen értékelték.

Nagy szükség lenne tanulóink szókincsének bővítésére, mint szakmai, mint általános számonkérésnél, ezért javasoljuk minden évfolyamon év végi vizsgák szervezését.

Szeretné a munkaközösség, ha a szaktantermi rendszert bevezetnénk, mert akkor a környezet is inspirálóbban hatna a diákok tanuláskedvére. Ehhez csatlakoznék, hogy a Határtalanul, Erasmus programokat fel kellene frissíteni és ezzel is élményt adni, illetve megláttatni diákjainkkal, hogy milyen fontos a nyelvtanulás. Szeretnénk szervezni az iskola tanulóinak, dolgozóinak külföldi kirándulást, egy naposat, hogy ténylegesen tudják a tanult nyelvet gyakorolni. Téli időszaban bécsi Adventi vásárra látogatnánk el, városnézéssel, csokigyárral összekötve, tavasz vagy őszi időszakban Bécstől távolabb mennénk, Melkbe és környékének nevezetességeit néznénk meg. Attól, hogy Ausztriában vagyunk az angolul tanuló diákjaink is tudják a tanult nyelvüket gyakorolni, mert Bécs és környéke globális városi jellemzőkkel rendelkezik. Szerintem ezek az úticélok megfizethetők és elérhetők, iskolánk színvonalát emelné, az idejáró tanulók iskolához való viszonyulását pozitívan befolyásolná.

Kollégáim jól tudtak és építőjelleggel együttműködni különféle iskolai projektek, megbeszélések tekintetében. Hegedűs-Kozma Eszter *Módszertani iránymutatások a digitális tananyagok oktatói felhasználására”* című digitális tananyag fejlesztésben vett részt. Minden kolléga igyekezett a kor szellemiségének és a diákok érdeklődésének megfelelően az IKT kompetenciájukat fejleszteni.

A következő tanévekben az örökös öko-iskolai cím elérése is kiemelt célunk lesz, ami csak összefogással lehetséges.

Összességében idén úgy ítéljük, hogy iskolánk külső kertfejlesztésében nagyot léptünk előre, tanulóink szívesen segítenek ebben a helyzetnek a fenntartásában. A szelektív gyűjtést még jobban kell szorgalmazni, minden kukára feliratot tenni, hogy melyikben milyen hulladék kaphat helyet. A komposztálást is jobban kellene megoldani, de ehhez az egészségesebb étkezést is kellene reklámozni. A következő tanévben még nagyon sok feladat vár ránk, aminek a megoldása csak összefogással lehetséges.

Gyál, 2022.06.21.

Juhászné Szabó Magdolna

öko-munkaközösség vezetője